Broj: 711-I-1072-M-47/20-02-11

Zagreb, 5. lipnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnice Ksenije Ostriž, zamjenice gradonačelnika Grada Koprivnice,** za davanjem mišljenja Povjerenstva, na 88. sjednici, održanoj 5. lipnja 2020.g., daje sljedeće

**MIŠLJENJE**

**Dužnosnica Ksenija Ostriž, zamjenica gradonačelnika Grada Koprivnice, dužna je, sukladno članku 8. stavku 2. ZSSI-a, istekom godine Povjerenstvu prijaviti promjenu u visini plaće koju prima za obnašanje dužnosti zamjenice gradonačelnika Grada Koprivnice, ako se neto iznos plaće na godišnjoj razini (zbroj mjesečnih neto plaća na godišnjoj razini) promjeni za više od 10%.**

Obrazloženje

Zahtjev za davanjem mišljenja Povjerenstva podnijela je Ksenija Ostriž, zamjenica gradonačelnika Grada Koprivnice. Zahtjev je zaprimljen u knjigama ulazne pošte dana 26. svibnja 2020.g., pod poslovnim brojem 711-U-1954-M-47/20-01-2, povodom kojeg se vodi predmet broj M-47/20.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je kako Ksenija Ostriž obnaša dužnost zamjenice gradonačelnika Grada Koprivnice od 8. lipnja 2017.g. Stoga je i Ksenija Ostriž, povodom obnašanja navedene dužnosti, obvezna postupati sukladno odredbama ZSSI-a. Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu navodi kako joj je uslijed epidemije COVID-19 virusa plaća smanjena na tri mjeseca za 15% te traži mišljenje Povjerenstva treba li navedeno prijaviti kao promjenu u izvješću o imovinskom stanju dužnosnika.

Uvidom u Izvješće o imovinskom stanju dužnosnika, koje je dužnosnica Ksenija Ostriž podnijela 7. svibnja 2020.g., povodom promjene, utvrđeno je kako dužnosnica dužnost zamjenice gradonačelnika obnaša profesionalno te za istu prima bruto iznos od 21.313,71 kn, odnosno 12.988,94 kn neto.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnose Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu Povjerenstvu izvješće o svojoj imovini, kao i posebna obveza dužnosnika da ako je tijekom obnašanja javne dužnosti došlo do bitne promjene glede imovinskog stanja o tome podnesu Izvješće Povjerenstvu istekom godine u kojoj je promjena nastupila.

Na temelju članka 8. stavka 9. ZSSI-a, dužnosnici ispunjavaju i podnose izvješća o imovinskom stanju u obrascu koji utvrđuje Povjerenstvo.

Povjerenstvo je, sukladno gore navedenom, sadržaj obrasca izvješća o imovinskom stanju utvrdilo Odlukom o utvrđivanju sadržaja obrasca Izvješća o imovinskom stanju, koju je donijelo na 79. sjednici, održanoj 31. prosinca 2014.g. Odluka je objavljena u „Narodnim novinama“ broj 4/15. Navedenom odlukom utvrđen je sadržaj novog obrasca Izvješća o imovinskom stanju dužnosnika. Obrazac Izvješća prilog je navedene Odluke i čini njen sastavni dio.

Obzirom da ZSSI nije definirao pojam „bitna promjena glede imovinskog stanja“ iz članka 8. stavka 2. ZSSI-a, a koja je povod nastanka obveze dužnosnika za podnošenje izvješća o imovinskom stanju, Povjerenstvo je u cilju pravilnog i potpunog ispunjavanja obveze podnošenja izvješća o imovinskom stanju dana 24. prosinca 2018.g. izdalo smjernicu i uputu svim dužnosnicima.

Slijedom navedenog Povjerenstvo je utvrdilo kako su dužnosnici, sukladno članku 8. stavku 2. ZSSI-a, dužni podnijeti izvješće Povjerenstvu o bitnoj promjeni glede imovinskog stanja istekom godine u kojoj je promjena nastupila, na važećem elektroničkom obrascu izvješća, a kao svrhu podnošenja dužni su u rubrici „Svrha podnošenja izvješća o imovinskom stanju“ označiti „Promjena“. U odgovarajućoj rubrici se potom unose podaci koji su se promijenili.

U odnosu na promjene u plaći Povjerenstvo je utvrdilo ako se primanja od dužnosti za koju se podnosi izvješće o imovinskom stanju promijene na način da se neto iznos plaće na godišnjoj razini (zbroj mjesečnih neto plaća na godišnjoj razini) promjeni za više od 10%, dužnosnik je navedenu promjenu dužan prijaviti te promijenjeni iznos plaće navesti u rubrici „Podatci o prihodima - Primanja na mjesečnoj razini od dužnosti za koju se podnosi izvješće o imovinskom stanju“.

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Ksenija Ostriž, elektroničkom dostavom
2. Objava na internetskoj stranici Povjerenstva
3. Pismohrana